|  |
| --- |
| PATVIRTINTA  Klaipėdos miesto savivaldybės tarybos  2018 m. kovo 29 d. sprendimu Nr. T2‑74 |
| (Klaipėdos miesto savivaldybės tarybos |
| 2022 m. birželio 22 d. sprendimo Nr. T2-153 |
| redakcija) |

**KULTŪROS IR MENO TARYBOS NUOSTATAI**

**I SKYRIUS**

**BENDROSIOS NUOSTATOS**

1. Kultūros ir meno taryba sudaroma prie Klaipėdos miesto savivaldybės (toliau – Savivaldybė) tarybos, siekiant užtikrinti visuomenės narių dalyvavimą kultūros politikos formavimo procesuose.

2. Kultūros ir meno taryba yra visuomeninė patariančioji institucija, teikianti pasiūlymus Savivaldybės kultūros politikos formavimo bei įgyvendinimo klausimais.

3. Kultūros ir meno tarybos nuostatus tvirtina Savivaldybės taryba.

4. Kultūros ir meno taryba savo veikloje vadovaujasi Lietuvos Respublikos konstitucija, įstatymais, Lietuvos Respublikos Vyriausybės nutarimais, Savivaldybės tarybos sprendimais, kitais teisės aktais bei šiais nuostatais.

**II SKYRIUS**

**TIKSLAI, UŽDAVINIAI IR FUNKCIJOS**

5. Kultūros ir meno tarybos tikslas – bendradarbiaujant su Savivaldybės taryba ir Savivaldybės administracija) prisidėti sprendžiant strateginius miesto kultūros politikos įgyvendinimo klausimus.

6. Kultūros ir meno tarybos uždaviniai:

6.1. skatinti Savivaldybės institucijų ir (ar) įstaigų, organizacijų, veikiančių kultūros srityje, bendradarbiavimą bei kultūros sektoriaus partnerystę su kitomis sritimis: aukštuoju mokslu, švietimu, verslu, turizmu ir pan.;

6.2. analizuoti informaciją apie Savivaldybės kultūros politikos įgyvendinimą Savivaldybės institucijose bei įstaigose, organizacijose, kitą informaciją, susijusią su kultūros infrastruktūros plėtra bei paslaugų kokybės gerinimu;

6.3. analizuoti užsienio valstybių patirtį, įgyvendinant įvairias kultūros bei meno plėtros – tarptautinių mainų, menininkų rezidencijų, gebėjimų ugdymo, kultūrinės edukacijos ir kitas panašaus pobūdžio – programas, ir, esant reikalui, teikti siūlymus bei rekomendacijas Savivaldybei dėl bendradarbiavimo su užsienio šalių atitinkamomis institucijomis.

7. Kultūros ir meno tarybos funkcijos:

7.1. rengia ir teikia pasiūlymus Savivaldybės tarybai, Savivaldybės tarybos komitetams, Savivaldybės administracijos struktūriniams padaliniams dėl:

7.1.1. profesionaliojo meno vystymo, visuomenės kūrybinės veiklos skatinimo bei sąlygų gyventojų kultūriniams poreikiams tenkinti sudarymo;

7.1.2. atskirų kultūros ir meno sričių bei jų finansavimo tikslingumo;

7.1.3. strateginių kultūros politikos įgyvendinimo klausimų;

7.2. inicijuoja konferencijų, seminarų, apskritojo stalo diskusijų ir kitokių panašaus pobūdžio renginių, susijusių su Savivaldybės kultūros politikos įgyvendinimu mieste, organizavimą;

7.3. vadovaudamasi Kultūros bei meno projektų finansavimo Klaipėdos miesto savivaldybės biudžeto lėšomis tvarkos aprašu teikia rekomendacijas Savivaldybės administracijai;

7.4. vadovaudamasi Klaipėdos miesto savivaldybės stipendijų kultūros ir meno kūrėjams skyrimo nuostatais teikia rekomendacijas Savivaldybės administracijos direktoriui dėl stipendijų skyrimo kultūros ir meno kūrėjams.

**III SKYRIUS**

**KULTŪROS IR MENO TARYBOS TEISĖS**

8. Kultūros ir meno taryba turi teisę:

8.1. gauti iš Savivaldybės administracijos struktūrinių padalinių, kitų įstaigų bei organizacijų informaciją bei dokumentus, kurių reikia Kultūros ir meno tarybos veiklai;

8.2. stebėtojo teise dalyvauti Savivaldybės tarybos, komitetų, komisijų ir darbo grupių posėdžiuose;

8.3. Savivaldybės tarybai pavedus, atstovauti Savivaldybei kitose įstaigose, organizacijose, taip pat ir užsienyje, savo kompetencijos klausimais.

**IV SKYRIUS**

**KULTŪROS IR MENO TARYBOS SUDARYMAS IR DARBO ORGANIZAVIMAS**

9. Kultūros ir meno tarybą iš 13 narių Savivaldybės tarybos kadencijos laikotarpiui tvirtina Savivaldybės taryba.

10. Kultūros ir meno tarybos įgaliojimai baigiasi, kai naujai išrinkta Savivaldybės taryba patvirtina naujos sudėties Kultūros ir meno tarybą.

11. Į Kultūros ir meno tarybą gali būti siūlomi asmenys, žinomi dėl savo pasiekimų kultūros ir (ar) meno srityse Klaipėdoje bei turintys ne mažesnę kaip 5 metų darbo patirtį kultūros ir meno srityje bei žinių ir gebėjimų (kompetencijos), padedančių siekti Kultūros ir meno tarybai keliamų tikslų ir įgyvendinti jos funkcijas.

12. Į Kultūros ir meno tarybos narius siūlomi asmenys privalo būti nepriekaištingos reputacijos, kaip ji apibrėžta Lietuvos Respublikos valstybės tarnybos įstatyme.

13. Kandidatus kviečiama siūlyti atstovauti šioms kultūros ar meno sritims:

13.1. istorija ir etnokultūra;

13.2. literatūra;

13.3. teatro menas;

13.4. šokis;

13.5. muzika;

13.6. tarpdisciplininis menas;

13.7. kultūros vadyba;

13.8. dailė;

13.9. fotografija, kinas ir medijų menas;

13.10. jūrinė kultūra;

13.11. architektūra ir dizainas.

14. 1 atstovą siūlo Savivaldybės tarybos Kultūros, švietimo ir sporto komitetas.

15. 1 atstovą siūlo Savivaldybės administracijos direktorius.

16. Kultūros ir meno tarybos sudarymą inicijuoja ir organizuoja Savivaldybės administracijos Kultūros skyrius (toliau – Kultūros skyrius).

17. Kvietimas teikti kandidatūras į Kultūros ir meno tarybą skelbiamas Savivaldybės interneto svetainėje ir kitose visuomenės informavimo priemonėse. Kvietime nurodomas dokumentų priėmimo terminas, kuris negali būti trumpesnis nei 20 darbo dienų, bei būtinų pateikti dokumentų sąrašas. Kandidatus gali siūlyti juridiniai ir fiziniai asmenys, veikiantys kultūros srityje. Vienas juridinis ar fizinis asmuo gali siūlyti tik vieną kandidatą.

18. Kandidatai į Kultūros ir meno tarybą skelbiami viešai Savivaldybės interneto svetainėje ir kitose visuomenės informavimo priemonėse, iki visuotinio kultūros ir meno organizacijų susirinkimo likus ne mažiau kaip 10 darbo dienų.

19. Kultūros skyrius organizuoja kultūros organizacijų susirinkimą pasibaigus kandidatų teikimo terminui, ne vėliau kaip per 20 darbo dienų. Informacija apie susirinkimo vietą ir laiką skelbiama viešai Savivaldybės interneto svetainėje www.klaipėda.lt.

20. Visuotiniame susirinkime iš susirinkimo dalyvių išrenkama 3 asmenų balsų skaičiavimo komisija ir visuotinio susirinkimo sekretorius.

21. Visuotiniame susirinkime balsuoja juridinių asmenų atstovai. Juridinių asmenų atstovai balsuoja pasirinkdami po vieną kandidatą kiekvienoje srityje. Jeigu keli kandidatai surenka po vienodą balsų skaičių, toje srityje organizuojamas antrasis balsavimo turas, jame balsuojama renkantis iš dviejų daugiausiai balsų surinkusių kandidatų. Juridinio asmens balsas taip pat gali būti pateiktas raštu Savivaldybės administracijai ne vėliau kaip balsavimo dieną, jeigu organizuojamas antrasis balsavimo turas, iš anksto raštu pateikti balsai jame nėra įskaičiuojami.

22. Balsus skaičiuoja balsų skaičiavimo komisija, rezultatus protokoluoja susirinkimo sekretorius. Susirinkimo protokolas paruošiamas ne vėliau kaip per 5 darbo dienas po visuotinio susirinkimo. Susirinkimo protokolą pasirašo visi balsų skaičiavimo komisijos nariai ir sekretorius.

23. Kultūros ir meno tarybos sudėtis teikiama tvirtinti Savivaldybės tarybai.

24. Prieš pradėdamas darbą Kultūros ir meno taryboje, kiekvienas jos narys pasirašo konfidencialumo pasižadėjimą ir nešališkumo deklaraciją. Minėti dokumentai saugomi Kultūros skyriuje. Tapęs Kultūros ir meno tarybos nariu, asmuo privalo elgtis nepriekaištingai, nepriimti dovanų, pinigų ar paslaugų, išskirtinių lengvatų ir nuolaidų iš asmenų ar organizacijų, siekiančių daryti įtaką jo priimamiems sprendimas, kai jis eina pareigas.

25. Pirmąjį naujos kadencijos Kultūros ir meno tarybos posėdį organizuoja Kultūros skyrius.

26. Kultūros ir meno taryba per pirmąjį posėdį iš savo narių renka pirmininką ir pirmininko pavaduotoją.

27. Kultūros ir meno tarybos pirmininkas organizuoja Kultūros ir meno tarybos darbą ir atsako už jos veiklą, jai atstovauja arba įgalioja tai daryti pirmininko pavaduotoją.

28. Posėdyje nedalyvaujant Kultūros ir meno tarybos pirmininkui, jo pareigas eina pirmininko pavaduotojas.

29. Kiekvienas Kultūros ir meno tarybos narys turi teisę siūlyti klausimus posėdžiui, iš anksto informavęs apie tai pirmininką.

30. Kultūros ir meno tarybos posėdžius inicijuoja Kultūros ir meno tarybos pirmininkas, jo nesant – pavaduotojas arba Kultūros skyrius. Kultūros ir meno tarybos posėdžius veda pirmininkas, jo nesant – pavaduotojas. Neeilinis posėdis gali būti sukviestas 4 (keturių) Kultūros ir meno tarybos narių.

31. Kultūros ir meno tarybos sekretoriaus pareigas atlieka Kultūros skyriaus valstybės tarnautojas arba kitas Savivaldybės administracijos direktoriaus paskirtas valstybės tarnautojas arba darbuotojas, dirbantis pagal darbo sutartį.

32. Kultūros ir meno taryba renkasi ne rečiau kaip vieną kartą per ketvirtį, esant būtinybei – dažniau.

33. Kultūros ir meno tarybos posėdžiai yra atviri, išskyrus tuos, kuriuose yra sprendžiami klausimai dėl sričių ir programų projektų dalinio finansavimo ir dėl to kitiems posėdyje dalyvaujantiems asmenims gali būti atskleista projektus vertinusių ekspertų tapatybė. Tokiu atveju organizuojami uždari posėdžiai.

34. Kultūros ir meno tarybos posėdžiai yra teisėti, kai juose dalyvauja daugiau kaip pusė Kultūros ir meno tarybos narių.

35. Kultūros ir meno tarybos nutarimai yra teisėti, jei jiems paprasta balsų dauguma pritaria posėdyje dalyvavę Kultūros ir meno tarybos nariai. Balsams pasiskirsčius po lygiai, lemia pirmininko balsas.

36. Kultūros ir meno tarybos posėdžio dalyviai pasirašo posėdžio dalyvių sąraše, jei posėdis organizuojamas kontaktiniu būdu.

37. Kultūros ir meno tarybos posėdžiai protokoluojami. Posėdžių protokolus pasirašo pirmininkas ir sekretorius. Protokolo dalys: pristatomas klausimas, Kultūros ir meno tarybos balsavimas ir nutarimas.

38. Kultūros ir meno tarybos pirmininko arba narių pasiūlymu į Kultūros ir meno tarybos posėdį gali būti pakviesti su svarstomais klausimais susijusių sričių specialistai ar kiti suinteresuoti asmenys, išskyrus uždarus posėdžius, kuriuose svarstomi sričių ir programų projektų dalinio finansavimo klausimai.

39. Kultūros ir meno tarybos veiklos dokumentai (nuostatai, Kultūros ir meno tarybos sudėtis, narių kontaktiniai duomenys, posėdžių protokolai) skelbiami Savivaldybės interneto svetainėje.

40. Kultūros ir meno tarybos nario įgaliojimai pasibaigia:

40.1. kai Kultūros ir meno tarybos narys atsistatydina savo noru, rašytiniu prašymu;

40.2. kai paaiškėja, kad Kultūros ir meno tarybos narys praranda nepriekaištingą reputaciją;

40.3. kai paaiškėja, kad Kultūros ir meno tarybos narys pažeidė nešališkumo deklaraciją.

41. Naujas Kultūros ir meno tarybos narys likusiai Savivaldybės tarybos kadencijai paskiriamas šių nuostatų 9–23 punktuose nustatyta tvarka.

42. Kultūros ir meno tarybos narys, be pateisinamos priežasties nedalyvavęs trijuose posėdžiuose ar pažeidęs konfidencialumo pasižadėjimo ir (ar) nešališkumo deklaracijos reikalavimus, Savivaldybės tarybos sprendimu gali būti šalinamas iš Kultūros ir meno tarybos. Pateisinama priežastimi laikomi tokie atvejai: nedarbingumas, komandiruotė, darbo (tarnybinių) užduočių vykdymas.

43. Kultūros ir meno tarybos nario pareigų negalima eiti daugiau nei dvi kadencijas iš eilės.

44. Kultūros ir meno taryba dirba pagal kasmet sudaromą ir protokoliniu nutarimu tvirtinamą preliminarų veiklos planą.

45. Kultūros ir meno tarybos išvados ir pasiūlymai yra rekomendacinio pobūdžio.

**V SKYRIUS**

**BAIGIAMOSIOS NUOSTATOS**

46. Kultūros ir meno tarybos nariai savo pareigas atlieka visuomeniniais pagrindais.

47. Kultūros ir meno tarybos pirmininkas iki einamųjų metų balandžio 1 d. privalo viešai Savivaldybės interneto svetainėje paskelbti Kultūros ir meno tarybos veiklos ataskaitą ir, Savivaldybės tarybai ar merui pareikalavus, ją pristatyti Savivaldybės tarybai.

48. Kultūros ir meno tarybos sudėtį ir nuostatus keičia, papildo bei pripažįsta netekusiais galios Savivaldybės taryba. Kultūros ir meno tarybos veiklos dokumentai saugomi Lietuvos Respublikos teisės aktų nustatyta tvarka ir terminais.

\_\_\_\_\_\_\_\_\_\_\_\_\_\_\_\_\_\_\_\_\_\_\_